**ΕΡΩΤΗΜΑΤΑ ΔΙΑΓΩΝΙΣΜΟΥ ΥΖΣ ΤΗΣ 01.09.2017 | ΑΠΟΦΑΣΗ Α.Π.: 1278/3/11**

**Α. ΚΑΤΑΘΕΣΗ ΔΙΚΑΙΟΛΟΓΗΤΙΚΩΝ**

**Ερώτηση 1**

Άρθρο 3.7: "...Τυχόν δικαιολογητικά που έχουν συνταχθεί σε άλλη γλώσσα θα πρέπει να συνοδεύονται από επίσημη Ελληνική μετάφραση, σύμφωνα με την κείμενη νομοθεσία". Παρακαλούμε επιβεβαιώστε ότι η συγκεκριμένη απαίτηση δεν αναφέρεται στα τεχνικά φυλλάδια και πιστοποιητικά CE.

|  |
| --- |
| **Απάντηση Ερώτησης 1**  **Σύμφωνα με τον όρο 19.3. της προκήρυξης "Όσα από τα δικαιολογητικά και λοιπά έγγραφα της προσφοράς είναι ξενόγλωσσα θα πρέπει απαραιτήτως να συνοδεύονται από επίσημη μετάφραση στην Ελληνική γλώσσα. " Επομένως και τα ανωτέρω έγγραφα, εφόσον αποτελούν τμήμα της προσφοράς, εμπίπτουν στην εν λόγω διάταξη περί μετάφρασης.** |

**Ερώτηση 2**

Επιβεβαιώστε ότι βάσει διακήρυξης δεν απαιτείται η συμπλήρωση ολόκληρου του Μέρους IV του εντύπου ΤΕΥΔ αλλά αρκεί η συμπλήρωση της Ενότητας α: Γενική ένδειξη για όλα τα κριτήρια επιλογής και μόνον. Σε άλλη περίπτωση, παρακαλούμε όπως διευκρινίσετε ποιες ενότητες πρέπει να συμπληρωθούν.

|  |
| --- |
| **Απάντηση Ερώτησης 2**  **Σύμφωνα με την σχετική αναφορά δεν έχει δηλωθεί στη διακήρυξη ή στην πρόσκληση ή στα έγγραφα της σύμβασης που αναφέρονται στην διακήρυξη, ότι ο οικονομικός φορέας μπορεί να συμπληρώσει μόνο την Ενότητα a του Μέρους ΙV χωρίς να υποχρεούται να συμπληρώσει οποιαδήποτε άλλη ενότητα του Μέρους ΙV. Ως εκ τούτου θα πρέπει να συμπληρωθούν τα σχετικά πεδία στους πίνακες Β και Γ του Μέρους IV, έχοντας υπ´ όψιν τα οριζόμενα από τη διακήρυξη κριτήρια επιλογής (άρθρο 7Α.ΑΒ) για την εν λόγω σύμβαση προμήθειας, όπως αυτά περιέχονται στο άρθρο 8A. "Δικαιολογητικά Πιστοποίησης Οικονομικής και Χρηματοοικονομικής Ικανότητας" για τον πίνακα Β και στο άρθρο 8Β. "Δικαιολογητικά Πιστοποίησης Τεχνικής και Επαγγελματικής ικανότητας" για τον πίνακα Γ. Επισημαίνεται ότι η εν λόγω προμήθεια δεν αφορά σύνθετο προϊόν ή προϊόν που πρέπει να ανταποκρίνεται σε κάποιο ιδιαίτερο σκοπό ( σημείο 5 του πίνακα Γ).** |

**Ερώτηση 3**

Άρθρο 7Α. Επιβεβαιώστε ότι βάσει διακήρυξης δεν απαιτείται η συμπλήρωση του Μέρους V του εντύπου ΤΕΥΔ. Στην περίπτωση που απαιτείται η συμπλήρωση του Μέρους V, παρακαλούμε όπως διευκρινίσετε τα πιστοποιητικά που απαιτούνται.

|  |
| --- |
| **Απάντηση Ερώτησης 3**  **Στο τεύχος που αναρτήθηκε δεν υπάρχει το μέρος V. Tο εν λόγω μέρος παραλήφθηκε από το πρότυπο ΤΕΥΔ επειδή αναφέρεται σε μη εφαρμόσιμη εν προκειμένω διαδικασία. Επομένως δεν απαιτείται συμπλήρωσή του.** |

**Ερώτηση 4**

Άρθρο 7Β. Τα νομιμοποιητικά έγγραφα της εταιρείας ΧΧΧΧΧ που υποβάλλονται συνήθως είναι το κωδικοποιημένο κείμενο κατασταστικού της Εταιρείας συνοδευόμενο από:

* το πιστοποιητικό εγγραφής στο ΕΒΕΑ
* την ανακοίνωση του ΓΕΜΗ που αναφέρει τη συγκρότηση του Δ.Σ. σε σώμα και την εκπροσώπηση της Εταιρείας
* το πιστοποιητικό ΓΕΜΗ με την ισχύουσα εκπροσώπηση
* το Γενικό Πιστοποιητικό ΓΕΜΗ όπου αναφέρονται το ΦΕΚ ίδρυσης και οι τροποποιήσεις του

Πέραν των ανωτέρω, παρακαλούμε όπως διευκρινίσετε αν τα εν λόγω πιστοποιητικά καλύπτουν την παράγραφο B του άρθρου 2 της υπ’ αριθμόν Ο/1574 διακήρυξης, περί υποβολής των νομιμοποιητικών εγγράφων ή αν πρέπει οπωσδήποτε να υποβληθούν και τα σχετικά ΦΕΚ.

|  |
| --- |
| **Απάντηση Ερώτησης 4**  **Η αναφερόμενη στην ανωτέρω ερώτηση διακήρυξη δεν αντιστοιχεί με την παρούσα.**  **Παρόλα αυτά σημειώνεται ότι στο άρθρο 7Β της παρούσας διακήρυξης αναφέρεται ότι ο φάκελος «Δικαιολογητικά Συμμετοχής» υποχρεωτικά περιλαμβάνει τα αποδεικτικά έγγραφα νομιμοποίησης του προσφέροντος νομικού προσώπου ενώ σύμφωνα με τα οριζόμενα στο άρθρο 11.2 σε συνδυασμό με το άρθρο 13.1 σχετικά με τον έλεγχο νομιμοποίησης του προσωρινού αναδόχου, τα νομιμοποιητικά έγγραφα από τα οποία προκύπτει η εξουσία υπογραφής του νόμιμου εκπροσώπου (Φ.Ε.Κ. με το καταστατικό της εταιρείας, σε περίπτωση ελληνικής Α.Ε. ή Ε.Π.Ε. ή αντίγραφο του νόμιμα δημοσιευμένου καταστατικού της εταιρείας, στις λοιπές περιπτώσεις νομικών προσώπων ή των ενώσεων νομικών προσώπων σε περίπτωση ένωσης, ή τα οικεία κατά περίπτωση έγγραφα κατά τα δίκαιο του κράτους της εγκατάστασης του προσφέροντος ) υποβάλλονται εντός προθεσμίας δέκα (10) ημερών από την κοινοποίηση της σχετικής έγγραφης ειδοποίησης στον προσωρινό ανάδοχο.** |

**Ερώτηση 5**

Παρακαλούμε επιβεβαιώστε ότι τα δικαιολογητικά που αναφέρονται στο Άρθρο 11 - παρ. 11.3 υποβάλλονται σε περίπτωση κατακύρωσης του διαγωνισμού στην Εταιρεία.

|  |
| --- |
| **Απάντηση Ερώτησης 5**  **Όπως αναφέρεται ρητά στο άρθρο 13.1 της διακήρυξης: "Μετά την αξιολόγηση των προσφορών, η Αναθέτουσα Αρχή ειδοποιεί εγγράφως τον προσφέροντα, στον οποίο πρόκειται να γίνει η κατακύρωση («προσωρινό ανάδοχο»), να υποβάλει εντός προθεσμίας δέκα (10) ημερών από την κοινοποίησης της σχετικής έγγραφης ειδοποίησης σε αυτόν, τα δικαιολογητικά που προβλέπονται στο άρθρο 11 της παρούσας. " Η εν λόγω διάταξη παραμένει σε ισχύ.** |

**Ερώτηση 6**

Παρακαλώ όπως επιβεβαιωθεί ότι τα δικαιολογητικά του Άρθρου 8: ΕΛΑΧΙΣΤΕΣ ΠΡΟΫΠΟΘΕΣΕΙΣ ΣΥΜΜΕΤΟΧΗΣ απαιτούνται κατά το στάδιο της κατακύρωσης ή σε οποιοδήποτε χρονικό σημείο κατά τη διάρκεια της διαδικασίας, και όχι κατά την υποβολή της προσφοράς, σύμφωνα με τα οριζόμενα στην διακήρυξη με αριθμό πρωτ. 1278/3/11/19-07-2017..

|  |
| --- |
| **Απάντηση Ερώτησης 6**  **Κατά τα οριζόμενα στα άρθρα 11.4 και 13.1 της διακήρυξης μετά την αξιολόγηση των προσφορών, η Αναθέτουσα Αρχή ειδοποιεί εγγράφως τον προσφέροντα, στον οποίο πρόκειται να γίνει η κατακύρωση («προσωρινό ανάδοχο»), να υποβάλει εντός προθεσμίας δέκα (10) ημερών από την κοινοποίησης της σχετικής έγγραφης ειδοποίησης σε αυτόν, τα δικαιολογητικά που προβλέπονται στο άρθρο 11 της παρούσας, μεταξύ των οποίων και αυτά του άρθρου 8Α και 8Β. Οι εν λόγω διατάξεις παραμένουν σε ισχύ.** |

**Β. ΤΕΧΝΙΚΕΣ ΠΡΟΔΙΑΓΡΑΦΕΣ**

**Ερωτήσεις για την Κατηγορία Γ΄ DISPLAY WALL**

**Ερώτηση 7**

Στο 1.19. Σύστημα Αναπαραγωγής Ήχου. Ζητείται να προσφερθεί ξεχωριστά

- Ποιες είναι οι απαιτήσεις και οι τεχνικές προδιαγραφές του συστήματος ήχου;

|  |
| --- |
| **Απάντηση στην ερώτηση 7**  **Το σύστημα αναπαραγωγής ήχου θα πρέπει να είναι ισχύος > 2X15 Watt. Ενδεικτικά αναφέρονται συστήματα τύπου Ηχομπάρας.** |

**Ερώτηση 8**

Αναφέρετε ότι η εγκατάσταση και σχετική καλωδίωση θα πραγματοποιηθεί σύμφωνα με τα επισυναπτόμενα σχέδια (κάτοψης) που παρατίθενται στο τέλος του κειμένου. Το επισυναπτόμενο σχέδιο αναφέρει Video Wall 2x2. Ποια είναι η σωστή διάταξη και ποσότητα των monitor; Επίσης να μας ενημερώσετε για το υλικό και την σταθερότητα του τοίχου που θα τοποθετηθούν τα monitor και οι βάσεις τους

|  |
| --- |
| **Απάντηση στην ερώτηση 8**  **Σε αυτή την φάση θα προμηθευτούν και τοποθετηθούν 3 από τις 4 οθόνες σε σχήμα «Γ». Η στήριξη θα πρέπει να γίνει με επιτοίχιες βάσεις επί συμβατικής τοιχοποιίας .** |

**Ερωτήσεις για την Κατηγορία Α’ μέρος - 6Η/Υ**

**Ερώτηση 9**

Στην Παρ. 2.6. Ζητάτε "Οικογένεια προγραμμάτων Microsoft Office 16 (GR)"

- Παρακαλώ διευκρινίστε για ποια έκδοση ενδιαφέρεστε (πχ Office Home & Business 2016, Office Professional 2016, κλπ);

|  |
| --- |
| **Απάντηση στην Ερώτηση 9**  **Η οικογένεια προγραμμάτων Microsoft Office 16 (GR) θα πρέπει να είναι Office Professional 2016.** |

**Ερώτηση 10**

Στην Παρ. 1.13 αναφέρετε: "Οπίσθιες θύρες επικοινωνίας (τουλάχιστον)" και ζητάτε 1 x serial θύρα. Το συγκεκριμένο interface θα χρησιμοποιηθεί για να συνδέσετε κάποια συγκεκριμένη συσκευή; Πρέπει να είναι ενσωματωμένη στη μητρική πλακέτα ή μπορεί να είναι ξεχωριστή κάρτα;

|  |
| --- |
| **Απάντηση στην Ερώτηση 10**  **Η απαιτούμενη σειριακή θύρα τύπου RS232 δεν είναι απαραίτητο να αποτελεί στοιχείο της μητρικής πλακέτας.** |